343 Sentite

Hoc sentite in vobis quod et in Christo. Tota arbor sentit lesionem radicis, sed radix arboris ecclesie est Christus. A qua procedunt folia verborum, flores affectionum, fructus operum huius radicis, /f. 106rb/ Christi, scilicet, nos qui rami sumus sentire debemus lesionem per compassionem, quia sicut lesa radice, rame incipiunt mortificari. Ita nos ad passionem Christi debemus lascivas deponere, carnem mortificare. Exemplo Pauli, Philip. 3[:10, 15] qui *configuratus* est *morti ejus*.

¶ Et sequitur, *Quicumque ergo perfecti sumus, [hoc] sentiamus*. Igitur secundum Apostolum, Rom. 12[:2]: *Reformamini in novitate sensus vestri*. Videmus quod noua plus placent omni sensui utpote noua pictura visui, noua cantilena auditui, noue flores olfactui, noua tibi gustui, noua vestis tactui, sic debet fieri in nouitate sensus spiritualis, ut si veritas in speculum, obediencia in auditu, redolens fama in olfactum, actio sancta in tactu, deuocio magna in gustu. Et tunc senciemus quod in Christo Jesu. Si ergo inanimata senserunt Christi passionem ut [Matt. 27:51-52] quod sol obscuratus est, terra tremuit, sepulcra aperta, petre scisse, etc. Multo magis spirituales creature hoc sentire debent qui ad ymaginem eius creati sunt per sanguinem, Rom. 8[:5]: *Qui secundum carnem sunt, quæ carnis sunt, sapiunt: qui vero secundum spiritum [sunt], quæ spiritus sunt, sentiunt*.